В началния следвоенен период кораби от този клас остават само в САЩ, Великобритания и Испания. Англичаните, разполагащи само със силно износени бойни единици, построени през 1920-те години, се отървават от тежките си крайцери към началото на 1950-те. За разлика от своя съюзник САЩ имат достатъчно нови тежки крайцери и много скоро те получават нови задачи. Така в течение на 1950 – 1953 г. при бреговете на Корея има 8 крайцера от тип „Балтимор“, занимаващи се с артилерийска поддръжка на американските войски. В тази си роля те се показват доста по-добре от своите леки събратя. Благодарение на мощната им артилерия използването им е оценено за ефективно и това удължава живота на ветераните.